歲暮歌
作者：張耒
朝代：宋

paragraphs: 北風卷雪送暮冬，重雲如山爭塞空。
百年老樹吼欲折，塌翼不見南飛鴻。
堂下幽姿亦可悅，點綴小樹花玲瓏。
老人重裘不能煖，永夜惟守深爐紅。
啾啾寒雀飛不起，饑啄凍土藏枯叢。
青春欲回水官怒，摧拉未使陽和通。
天時平分各司一，興廢誰得專其雄。
杜門解轡聊有待，行看馬脚春泥融。